જોકે મોહન ભાગવતે એમના નાગપુર વકત્વ્યમાં ચીન, ગોરક્ષા, કશ્મીર, રોહિંગ્યા મુદ્દે જે વિચારો વ્યક્ત કર્યા છે કે દેશમાં વધી રહેલી અસહિષ્ણુતા,મુસ્લિમોમાં અસલામતીની ભાવના, દલિતો અને મહિલાઓ પરના અત્યાચાર જેવા મુદ્દે મૌન ધર્યું છે તે સંઘમાં કશો બદલાવ આવ્યો નથી તેમ દર્શાવે છે. કેન્દ્રમાં અને દેશના ઘણાં રાજ્યોમાં સંઘની વિચારસરણી ધરાવતી બીજેપીની સરકારો છે અને તેમના વહીવટમાં સર્વસમાવેશીપણું કેટલું તેવા સવાલો છે ત્યારે સંઘનું વલણ સ્પષ્ટ થવું જોઈતું હતું. અટલ બિહારી બાજપેઈએ કહેલું કે, “ આપણે ત્યાં રાજધર્મની અલગ વ્યાખ્યા કરવામાં આવી છે. રાજા પક્ષપાત ન કરે, ભેદભાવ ન આચરે,પોતાના પરિવારને પણ પ્રાથમિકતા ન આપે.એટલે મતનું રાજકારણ બાજુએ મૂકીને રાજધર્મનું પાલન થાય તો બધી સમસ્યાઓ ઉકલી જાય.” ૨૦૦૨માં ગુજરાતમાં કે ૨૦૧૭માં હરિયાણામાં સંઘના મુખ્યમંત્રીઓના રાજધર્મપાલન અંગે સંઘે જવાબ આપવો પડશે.